贯休
避地毗陵上王慥使君（时黄贼陷东阳公避地于浙右）
至理至昭昭，心通即不遥。圣威无远近，吾道太孤标。
辛苦苏氓俗，端贞答盛朝。气高吞海岳，贫甚似渔樵。
庾亮风流澹，刘宽政事超。清须遭贵遇，隐已被谁招。
栗坞修禅寺，仙香寄石桥。风雷巡稼穑，鱼鸟合歌谣。
视事私终杀，忧民态亦凋。道高无不及，恩甚固难消。
大寇山难隔，孤城数合烧。烽烟终日起，汤沐用心燋。
勇义排千阵，诛锄拟一朝。誓盟违日月，旌旆过寒潮。
古驿江云入，荒宫海雨飘。仙松添瘦碧，天骥减丰膘。
似在陈兼卫，终为宋与姚。已观云似鹿，即报首皆枭。
尽愿回清镜，重希在此条。应怜千万户，祷祝向唐尧。